Farvel til regionsrådene og goddag til 160 nye læger og 2000 flere sygeplejersker. Det er nogle af de tiltag, regeringen i dag har fremlagt i deres bud på en sundhedsreform.

Der skal investeres 6 milliarder i en ny sundhedsreform, hvis det står til regeringen. Pengene skal gå til at oprette 21 nye sundhedsfællesskaber, som bringer læger og sundhedspersonale tættere på borgerne. Samtidig nedlægges regionsrådene i 2020, og der oprettes i stedet fem sundhedsforvaltninger i de fem byer, hvor regionshusene ligger nu. Planen er, at regionsrådsformændene i første omgang skal være formænd for sundhedsforvaltningernes bestyrelser. - Der er en udtalt mangel på nærhed i sundhedsvæsenet i dag, og mange skal rejse langt for behandling. Det vil vi gerne ændre på, lød det i dag fra statsminister, Lars Løkke Rasmusen (V) på regeringens pressemøde. Flere læger og sygeplejersker Regeringen vil åbne 21 sundhedsfællesskaber, hvor læger, sygeplejersker og andet sundhedspersonale skal arbejde tættere sammen. Sygehusene skal i denne forbindelse fungere som rådgivningscenter for kommuner og sundhedsfællesskaberne. - Til sundhedspersonalet kan jeg sige: I vil få flere kollegaer, for det er der brug for, sagde statsministeren i dag. Planen er at uddanne flere læger og sygeplejersker de næste år for at skaffe nok personale til sundhedshusene. I alt skal der uddannes 60 flere læger i 2019 og 100 flere i 2019. Derudover skal der i alt uddannes 2000 flere sygeplejersker inden 2022. Regeringen skal udstikke sundhedspolitikken Hvis sundhedsreformen vedtages, så vil det ikke længere være regionernes opgave at bestemme sundhedspolitikken. Denne opgave vil i stedet ligge hos regeringen og folketinget, fordi regionsrådene vil blive nedlagt i 2020. Statsminister Lars Løkke Rasmussen sagde til pressemødet i dag: - Det er ikke fordi, de har fejlet, eller det er en dårlig idé med regioner, men udfordringerne har ændret sig, siden de blev oprettet. Men en øget centralisering er ikke vejen frem, ifølge Socialdemokratiet. Der er behov for at få flere - ikke færre - beslutninger lagt ud til folkevalgte uden for København: Regionerne står ikke kun for sundhedsområdet, men har også ansvaret for blandt andet den kollektive trafik. Fremover vil de øvrige opgaver udover sundhedsvæsenet blive fordelt mellem kommune og stat. På fredag vil regeringen præsentere de konkrete tiltag, der følger med sundhedsreformen. Se debat fra tirsdag aften om nedllæggelsen af regionsrådet: